KIRJALLINEN KYSYMYS E-0727/00 esittäjä(t): Inger Schörling (Verts/ALE) komissiolle. Direktiivien 85/337/ETY ja 97/11/EY rikkominen.



Virallinen lehti nro 026 E , 26/01/2001 s. 0098 - 0099



KIRJALLINEN KYSYMYS E-0727/00 esittäjä(t): Inger Schörling (Verts/ALE) komissiolle (17. maaliskuuta 2000) Aihe: Direktiivien 85/337/ETY ja 97/11/EY rikkominen Vuodesta 1994 on Ruotsin Blekingen läänissä suunniteltu tien rakentamista suojelemisen arvoiselle Rolandshavin kosteikkoalueelle. Kyseinen tie tuhoaisi osittain tai täysin alueen luonnonmukaiset olosuhteet. Viime joulukuussa jätettiin komissiolle Blekingen lääninhallitukseen kohdistuva valitus avoimuuden, selvitystyön puolueettomuuden ja laadunvalvonnan puutteista direktiivin 85/337/ETY(1) (muutettu direktiivillä 97/11/EY(2)) täytäntöönpanossa. Valituksessa puututaan myös kauppa- ja teollisuusministeriön kritiikittömästi hyväksymään tienrakennuksen työsuunnitelmaan. Valittaja katsoo, että päätöksen perusteena käytetyt ympäristövaikutusten arvioinnit ovat useassa kohdin puutteelliset, minkä johdosta tehtyjä päätöksiä ei voida pitää oikeina. Valituksessa todetaan, että ympäristövaikutusten arvioinnit eivät täyttäneet olennaisille tiedoille asetettuja vaatimuksia eivätkä myöskään sisältäneet tien rakentamisen kyseisen alueen ekologiselle järjestelmälle aiheuttamien suorien tai epäsuorien seurausten erittelyjä, kuvauksia tai arviointeja. (Julkisuuteen annettu aineisto sisältää sitä paitsi suoranaisia virheitä. Sen mukaan Lundin yliopisto on vastuussa ympäristövaikutusten arvioinnista luonnonympäristön osalta, mikä ei pidä paikkaansa, sillä Lundin yliopisto ei ole osallistunut työhön. Voiko komissio vastata seuraaviin kysymyksiin: Miten pitkälle komissio on edennyt kyseisen tapauksen käsittelyssä ja mihin toimiin se voi ryhtyä? Mitä seuraamuksia komissio voi langettaa, jos Ruotsi soveltaa tulevaisuudessakin puutteellisesti ympäristövaikutusten arviointeja koskevia direktiivejä 85/337/ETY ja 97/11/ETY? (1) EYVL L 175, 5.7.1985, s. 40. (2) EYVL L 73, 14.3.1997, s. 5. Margot Wallströmin komission puolesta antama vastaus (13. huhtikuuta 2000) Tämän valituksen osalta komissio suorittaa tutkimuksia voidakseen arvioida, onko asiaan kuuluvaa yhteisön ympäristölainsäädäntöä noudatettu. Tutkimus koskee suoritettuun ympäristövaikutusten arviointiin ja yleisölle annettuihin tietoihin liittyviä väitteitä. Koska asiasta tarvitaan lisätietoja, komissio pyytänyt Ruotsin viranomaisia esittämään asiasta huomautuksensa. Komissiolla ei ole valtuuksia vaatia korvauksia jäsenvaltioilta tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin, sellaisena kuin se on muutettuna direktiivillä 97/11/EY, rikkomisesta. Komissio ei halua arvioida etukäteen kyseessä olevaa asiaa, mutta komissiolla on mahdollisuus käynnistää rikkomisesta johtuva menettely jäsenvaltiota vastaan, jos jäsenvaltio ei ole noudattanut yhteisön lainsäädäntöä(1). Jos jäsenvaltio ei ole toteuttanut tarvittavia toimenpiteitä Euroopan yhteisöjen tuomioistuimen tuomion noudattamiseksi, komissio antaa, varattuaan ensin tuolle valtiolle tilaisuuden esittää huomautuksensa, lausunnon perusteluineen, jossa täsmennetään, miltä osin asianomainen jäsenvaltio ei ole noudattanut yhteisön tuomioistuimen tuomiota. Mikäli jäsenvaltio ei toteuta tuomioistuimen tuomion täytäntöön panemiseksi tarvittavia toimenpiteitä komission asettamassa määräajassa, komissio voi saattaa asian uudelleen tuomioistuimen käsiteltäväksi. Komissio yksilöi samalla sen kiinteämääräisen hyvityksen tai uhkasakon määrän, joka asianomaisen jäsenvaltion tulisi suorittaa. Jos tuomioistuin toteaa, että jäsenvaltio ei ole noudattanut sen tuomiota, se voi määrätä jäsenvaltion suorittaman kiinteämääräisen hyvityksen tai uhkasakon(2). (1) Euroopan yhteisön perustamissopimuksen 226 artikla (entinen 169 artikla). (2) Euroopan yhteisön perustamissopimuksen 228 artikla (entinen 171 artikla).